Isabel Villanueva

Isabel Villanueva (Iruñea, 1988ko abuztuaren 17a) biola jotzaile nafarra da. Iranen solista moduan kontzertuak egin dituen lehenengo biola jotzaile atzerritarra da. Kulturaren Vianako Printzea Sarietara orain arte proposatutako pertsona gazteena da.

 Ibilbidea 
Bost urte zituela gitarra jotzen hasi zen. Gitarra jotzaile izateko xedeaz jo zuen Iruñeko kontserbatoriora, baina hartarako plazarik ez eta beste tresna batekin hastea izan zuen aukera bakarra, urtebeteren buruan gitarrara atzera aldaketa egiteko asmotan. Egoera horretan, bederatzi urte zituela izan zuen biolaren berri.​

Hamahiru urte zituen Mozarten Requiema lehen aldiz jo zuenean, kontserbatorioko orkestrarekin. Hamalau urterekin solista moduan debuta egin zuen Oviedoko Príncipe Felipe auditorioan Asturiaseko Gazte Orkestrarekin: hor, Händelen Biola Kontzertua jo zuen.

Hamalau urte bete zituenetik biola ikasketei eskaini zien bere denbora osoa. Hamasei urte zituen goi mailako ikasketak hasi zituenean, ohi baino gazteagotan. Sienako Musicale Chigiana akademian, Londreseko Royal College of Music-en eta Ginebrako Haute École de Musique-n ikasi zuen, I. Sulyga, Yuri Bashmet, L. Power, N. Imai eta M. da Silva irakasleekin.

Iranen solista moduan kontzertuak egin dituen lehen biola jotzaile atzerritarra bilakatu zen 2013an. Solista moduan jo izan du Radio Televisión Española Orkestra Sinfonikoarekin, Moskuko solistekin, Estoniako Orkestra Nazionalarekin, New Russia Estatuko Orkestra Sinfonikoarekin, Gaztela eta Leongo Orkestra Sinfonikoarekin, Andorrako Orkestra Nazionalarekin eta Libanoko Orkestra Filarmonikoarekin, Salvador Brotons, Andres Mustonen eta Michel Plasson-en zuzendaritzapean, besteak beste​.

Haren kontzertuak eman izan dituzte RTVE, Catalunya Música, Eslovenia, Szombathely telebistan, Estonia Klassika Raadio, Libano, Errusia Kultura eta Suitzako kateetan.​

 Diskografia 
 José Zárateren omenezko Sony Classical CDa, bere Biola eta Orkestra kontzertuarekin (2017ko abuztua).
 IMMStagek ekoitzitako biola eta piano errezitalaren CDa (2017ko urria).

 Sariak 
 2006 Intercentros-Melómano Saria Madrilen.
 2008 Juventudes Musicales de España.
 2009 San Petersburgoko Mravinsky Competition.
 2012 Txekiar Errepublikako Beethoven Viola Competition.
 2013 Moskuko Yuri Bashmet Viola Competition.
 2014an jaso zuen "Prix Albert Lullin" saria urteko harizko jotzaile onenari, Haute École de Musique de Genève (Suitza).
 2015 "El Ojo Crítico" saria (Radio Nacional de España).
 2015 "Marca España" aitortzea.
 2016 "Hechos de talento" irabazleetako bat, Clear Channel.
 2016 Kulturaren Vianako Printzea Sarietara orain arte proposatutako pertsona gazteena.
 Suitzako Fondation Prim'Enfance kultur elkarteko enbaxadore.

 Erreferentziak 

 Kanpo loturak 
 Isabel Villanuevaren web orri ofiziala


 Isabel Villanueva Youtuben
 Isabel Villanueva TVE1eko teleberrian, 2017ko otsailaren 21ean
 Isabel Villanueva "Atención Obras"en, TVE2, 2017ko martxoaren 20an

Kategoria:Nafarroa Garaiko musikariak
Kategoria:Iruindarrak
Kategoria:XX. mendeko emakumeak
Kategoria:XXI. mendeko emakumeak